இதேபோன்ற ஒரு சம்பவம், மூன்று வருடங்களுக்கு முன் பீகாரில் நடந்தது. கோபால்கஞ்ச் மாவட்டத்தில் உள்ள கல்யாண்பூர் கிராமத்தில் உள்ள பள்ளியில், கணவரை இழந்த பெண் ஒருவர் சமையலராகப் பணிபுரிந்துவந்தார். இவருக்கு இரண்டு குழந்தைகள். இந்த வேலை ஒன்றுதான் அவருக்கு வாழ்வாதாரமாக இருந்தது. ' விதவைப்பெண் சமையல் செய்தால், குழந்தைகளைப் பள்ளிக்கு அனுப்ப மாட்டோம்' என்று பெற்றோர்கள் போராட்டம் நடத்தினர். பல நாள்கள் பள்ளி மூடப்பட்டுக்கிடந்தது. இதனால் மனம் நொந்துபோன பாதிக்கப்பட்ட பெண், மாவட்ட ஆட்சியரிடம் சென்று புகார் தெரிவித்தார். மாவட்ட ஆட்சியர் ராகுல் குமார் சற்று வித்தியாசமாக இந்தப் பிரச்னையைக் கையாண்டார். அந்தப் பள்ளிக்கு கல்வி அதிகாரிகளுடன் சென்றவர், அந்தப் பெண்ணை சமையல் செய்யுமாறு கூறினார். பின்னர், அந்த உணவை மாவட்ட ஆட்சியரே தரையில் அமர்ந்து சாப்பிட்டார். மாவட்ட ஆட்சியரின் இந்தச் செயல் அனைவராலும் பாராட்டப்பட்டது.